Vier vas ná gewapende roof, moord by diamantmynRiaan (Lappies) Labuschagne Foto: Facebook Vier verdagtes is Vrydagoggend in hegtenis geneem in verband met die gewapende roof en moord op Riaan (Lappies) Labuschagne. “Die Valke in die Noord-Kaap in samewerking met die Kimberley-reaksie-eenheid het om 00:20 drie verdagtes in Windsorton in hegtenis geneem,” het lt. Sergio Kock, woordvoerder van die polisie in die Noord-Kaap, in ŉ verklaring gesê. “Een verdagte is in Christiana aangekeer.” Die verdagtes, tussen 24 en 43 jaar oud, sal Maandag in die landdroshof in Barkly-Wes verskyn op aanklag van moord en gewapende roof. Labuschagne (29), ŉ assistent-mynbestuurder by DMS, ŉ diamantsorteerfasiliteit naby Holpan-myn, is op 27 Februarie dood aangetref. Hy is twee keer geskiet. Drie mans het glo by die perseel ingebreek om ru-diamante te steel wat gewoonlik in ŉ kluis op die perseel aangehou word. Die fasiliteit sorteer ru-diamante van verskeie myne in die omgewing. Geen diamante is glo as gesteel aangemeld nie. Labuschagne laat sy vrou, Jolanda, en hul 14 maande oue seun, Jaden, agter.